དུས་རབས་བཅུ་གཅིག་པ་ཙམ་ནས་བཀའ་དང་བསྟན་བཅོས་སོགས་ཀྱི་མཛད་བྱང་ཁག་ཅིག་ལ་འདི་ལྟ་བུའི་དར་སྲོལ་ཞིག་ཆགས་ཡོད་དེ་དཔེར་ན།བཀའ་ཆེམས་ཀ་ཁོལ་མའདྲ་མིན་འགའ་ཤས་དང་།མ་ཎི་བཀའ་འབུམསོགས་ནི་ཆོས་རྒྱལ་སྲོང་བཙན་སྒམ་པོའི་གསུང་ཡིན་ཟེར་བ་ཡོངས་གྲགས་དང་།དེ་བཞིནགསོ་རིག་རྒྱུད་བཞིདེ་ཡང་སྟོན་པ་སངས་རྒྱས་ཀྱི་གསུང་ཡིན་ཞེས་ཚིག་ཟིན་ལྟར་དང་འདི་ལ་རྩོད་པ་སྔ་ཚད་ནས་བྱུང་ཡོདངེས་ཚིག་བརྗོད་དཀའ་བའིབཀའ་ཐངསྣ་ཚོགས་ཨོ་རྒྱན་པདྨ་འབྱུང་གནས་ཀྱི་གསུང་ཡིན་ཟེར་བ།རྦ་བཞེདརྒྱས་བསྡུས་སྣ་ཚོགས་ཀྱང་རྦ་གསལ་སྣང་གི་གསུང་ཡིན་ཟེར་བ་སོགས་གཅིག་རྗེས་གཉིས་མཐུད་ཀྱིས་ཐོན་པར་བོད་རྙིང་པའི་ནང་།རྒྱུད་བཞིཙམ་མ་གཏོགས་གཞན་དག་ལ་སུས་ཀྱང་ཀླན་ཀ་འཚོལ་ཐབས་མེད་པར་བླ་མས་གང་གསུང་ཆོས་ཟེར་བའི་དཔེ་ལྟར་དེ་རང་ལ་བརྩི་བ་ཀུན་ཤེས་ཡོངས་གྲགས་ཡིན།འོན་ཀྱང་དེ་རིགས་ལའང་ཆོས་ལུགས་ཀྱི་ལྟ་སྟངས་ངོས་ནས་བཤད་ན་རྒྱུ་མཚན་ཡོད་པར་བརྩི་ཚུལ་ནི་དཔེར་ན།མཁས་དབང་ཟུར་མཁར་བ་བློ་གྲོས་རྒྱལ་པོའི་ཆེད་པོའི་ཆེད་རྩོམརྒྱུད་བཞི་བཀའ་དང་བསྟན་བཅོས་རྣམ་པར་དབྱེ་བ་མུན་སེལ་སྒྲོན་མེཞེས་བྱ་བ་དེའི་ནང་རྒྱུད་བླ་མ་དང་།མདོ་སྡུད་པ།བརྒྱད་སྟོང་པ་སོགས་ལས་ལུང་འདྲེན་གནང་སྟེ་མདོ་དོན།གང་ཞིག་དོན་དང་ལྡན་ཞིང་སེམས་ཅན་སྡུག་བསྔལ་སྤོང་བ་དང་།བདེ་དང་ཞི་བའི་ཕན་ཡོན་སྟོན་པ།ཆོས་འཆད་པ།རིགས་པ་དང་ལྡན་པར་བརྗོད་པ་སོགས་གང་ཡིན་པ་དེ་ལྟ་བུ་ནི་གང་ཟག་ཉན་ཐོས་དང་།བྱང་ཆུབ་སེམས་དཔའ།རང་སངས་རྒྱས།སོ་སོ་སྐྱེ་བོ་སོགས་སུ་ཞིག་གིས་བསྟན་ཀྱང་།གོང་གི་ཕན་ཡོན་དེ་དག་དང་ལྡན་ཕྱིན་ཆད་དེ་རྣམས་ཀྱི་བཤད་པ་ཀུན་ཀྱང་སངས་རྒྱས་ཁོ་ནའི་མཐུ་ཡིན་གྱི།ཉན་ཐོས་ལ་སོགས་པ་རང་རང་གི་མཐུ་མ་ཡིན་ནོ་ཞེས་པའི་ཆོས་ཀྱི་དགོངས་པ་ཤེས་པར་བྱའོ།།ཞེས་གསུངས་པ་ལྟར་གལ་ཏེ་སུམ་རྟགས་ཀྱི་བསྟན་བཅོས་དེ་ཤོང་ལོས་མཛད་དེ་ཐུ་མིས་བརྩམས་པ་ཡིན་གསུང་རུང་།རྫུན་ཆེན་སྨྲས་པར་བརྩི་མི་རུང་བ་ཡིན་ཅིང་།ཁྱད་པར་ཟུར་མཁར་བའི་ཆེད་རྩོམ་དེའི་མཇུག་ཏུ་ཡང་བསྐྱར་བསྟན་པར།འོ་ན་རྒྱུད་བཞིས་བཞུགས་ཚུལ་ལ་སངས་རྒྱས་ཀྱི་བཀའ་གཞིར་བྱས་འདུག་པས་སྐྱོན་མི་ཡོང་བ་ཨེ་ཡིན་ཟེར་ན་བཤད་པར་བྱ་སྟེ།དེ་ཡང་བཀའ་ཡིན་པ་ལྟར་མ་བྱས་ན་བོད་ཀྱི་མཁས་བླུན་བར་མ་དང་བཅས་པ་རྣམས་ཡིད་ཆེས་པ་དཀའ་བ་ཡིན་ཞིང་།དོན་ལ་མི་དཔྱོད་ཚིག་ལ་རྟོག་པ་རྣམས་ཀྱི་ངོར་བཀའ་ཡིན་པ་ལྟར་མ་བྱས་ན་མ་འཐུས་པ་ཡིན་ཞེས་གསལ་བ་ལྟར་བོད་ཀྱི་སྤྱི་ཚོགས་རྙིང་པར་ཁྱབ་པའི་བསམ་བློའི་བག་ཆགས་མཐུན་པོ་དེ་མང་ཚོགས་ཁོ་ན་མ་ཡིན་པར་གཙོ་བོ་མཁས་པ་རྣམས་ཀྱི་ཁྲོད་དུ་ཁྱབ་ཡོད་པ་དང་།དེ་ལྟར་ཡོང་དོན་ཡང་བསྟན་བཅོས་སོགས་ཀྱི་ནང་དོན་ཡང་དག་མིན་ལ་མི་དཔྱོད་པར་སུའི་གསུང་ཡིན་དང་སུས་མཛད་ཀྱི་ཚིག་ཙམ་ལ་རྟོག་ཞེན་བྱེད་པའི་སྣང་ངོར་དེ་བཞིན་བྱེད་པའི་དགོས་པའམ་གསང་བ་དངོས་དེ་ཐེར་འདོན་ཡང་གནང་ཡོད།དེས་ན་སངས་རྒྱས་ཀྱི་བཀའ་ཡིན་པ་དང་རྒྱལ་པོ་སྲོང་བཙན་སྒམ་པོའི་གསུང་ཡིན་ཚུལ་སོགས་ལ་བརྫུས་ཆོག་སར་བློན་པོ་ཐུ་མིའི་གསུང་དུ་བརྫུས་ན་ཡང་ཧ་ལམ་ཧང་སངས་དགོས་དོན་ཅི་ཞིག་ཡོད་དམ།གལ་ཏེ་བདག་གི་དོགས་གཞི་ལྟར་སུམ་རྟགས་རྩ་བ་དེ་ཤོང་ལོས་རྩོམ་སྒྲིག་མཛད་པ་ཡིན་ཚེཤོང་སྟོན་རྡོ་རྗེ་རྒྱལ་མཚན་གྱིས་བརྩམསཞེས་བཀོད་ན།སྐབས་དེར་གྲུབ་མཐའ་གཞན་གྱི་མཁས་པ་ཚོས་འདི་དང་དེ་ཞེས་རྩོད་རྙོག་སློང་སྲིད་པ་མ་ཟད།རིས་སུ་མ་ཆད་པའི་སྐྱེ་བོ་མང་པོས་སུམ་རྟགས་ཀྱི་གཞུང་ལ་སློབ་གཉེར་མཐའ་གཅིག་ཏུ་བྱེད་པའི་འགྲོ་ཕན་རྒྱ་ཆེ་རྒྱུན་བསྲིངས་འདི་ལྟ་བུ་ཡོང་མི་སྲིད་པ་གོ་བས་ཆོད་གསལ་ཡིན།